Tankestreg

Tankestregen ( – ) bruges i grammatisk tegnsætning. Den er ikke at forveksle med bindestregen.

Typer af tankestreger 

Der findes forskellige typer af tankestreger:

 N-tankestregen ( – ) har en længde svarende til et n i den aktuelle skrifttype
 M-tankestregen ( — ) har en længde svarende til et m i den aktuelle skrifttype
 Figurtankestregen ( ‒ ) ligner en almindelig bindestreg, men bruges i andre situationer
 Citationstankestregen ( ― ) ligner m-tankestregen og bruges til citater
 En svungen tankestreg ( ~ ) bruges i ordbogsdefinitioner.

Bindestregen (-) er, som nævnt i indledningen, ikke en tankestreg, selv om den af praktiske årsager jævnligt anvendes i stedet for en tankestreg (se Bindestreg#Forkert brug).

I dansk skrift 
Tankestregens grundlæggende funktion er at markere et ophold i teksten. Det er et valgfrit tegn – der findes således ingen tilfælde hvor man skal sætte tankestreger på dansk. I dansk typografi anvendes som regel n-tankestreg med mellemrum før og efter tegnet (men onlineudgaven af Retskrivningsordbogen bruger konsekvent m-tankestreg).

Indskudte sætninger 
Tankestreger kan bruges rundt om indskudte sætninger i stedet for komma eller parenteser:

Året 1984 – som også er titlen på en bog af George Orwell – er et godt år for vin fra Alsace.
Hvis de siger ja — og det håber jeg de gør! — kan vi komme i gang med sagen allerede i januar.

Tilføjelser/eftersætninger 
Tankestregen kan angive en tilføjelse eller en kommentar som i eksemplerne her:

Du opretter annoncer og vælger søgeord – ord og sætninger, som beskriver din virksomhed
Annoncesælgerne har nu omsat for mere end 10 millioner – godt gået.
Luftforureningen vil blive en alvorlig trussel mod egnens dyre- og planteliv — sådan som biologerne for længst har påpeget.

I betydningen fra ... til 
Tankestreg kan anvendes i stedet for bindestreg i betydningen fra ... til ved lange eller sammensatte ord:

Direkte fly København – Buenos Aires

Tilmelding i perioden 27. januar – 5. februar

Ved fra ... til-forbindelser mellem korte ord anvendes bindestreg (uden mellemrum):

H.C. Andersen levede 1805-1875

Replikker 
Tankestreg anvendes nogle gange i stedet for anførselstegn til at markere replikker:

– Hvornår kommer du, spurgte Lise

Bemærk at tankestregen her kun sættes foran replikken og at reglen om mellemrum stadig gælder.

Tankestreger i andre sprog

Engelsk 
På engelsk anvendes både n- og m-tankestreger. N-tankestregen anvendes til intervaller, på samme måde som bindestregen på dansk (uden mellemrum):

For ages 3–5
New York–London flight

I indskudte sætninger anvendes m-tankestreg, normalt også uden mellemrum omkring:

In American English usage—and also in old British English usage—an em dash is never surrounded by spaces.

I informationsteknologi 

De forskellige tegn findes ikke i ASCII-tegnsættet (udover bindestregen selvfølgelig) – kun i Unicode:

 Figurtankestregen repræsenteres som U+2012.
 N-tankestregen repræsenteres som U+2013 og kan skrives i HTML som &ndash;.
 M-tankestregen repræsenteres som U+2014 og kan skrives i HTML som &mdash;.
 Citationstankestregen repræsenteres som U+2015.
 Den  svungne tankestreg repræsenteres som U+2053 (NB: Findes langt fra i alle skrifttyper).

Se også 
 Minustegn

Referencer 

Tegnsætning
Typografi